በኢትዮጵያና በተባበሩት መንግሥታት ድርጅት መካከል ያለውን ግንኙነት ለማጠናከር ጥረት እንደሚያደርጉ ተወካዩ ገለጹ
አዲስ አበባ፤  ነሐሴ 8/2005  (ዋኢማ) – በኢትዮጵያና በተባበሩት መንግሥታት ድርጅት መካከል ያለውን ግንኙነት ለማጠናከር ጥረት እንደሚደርጉ በአፍሪካ የድርጅቱ ዋና ፀሐፊ ልዩ ተወካይ ተናገሩ። ፕሬዝዳንት ግርማ ወልደጊዮርጊስ የተባበሩት መንግሥታት ድርጅት ዋና ፀሐፊ የአፍሪካ ልዩ ተወካይ ሚስተር ኃይለ መንቆርዮስንና በኢትዮጵያ የዓረብ ሊግ ጽህሀት ቤት ኃላፊ አምባሳደር ሳልሃ ምሎድ ሳቦሆንን ዛሬ በብሄራዊ ቤተ መንግሥት ተቀብለው አነጋግረዋል።በዚህ ወቅት ሚስተር ኃይለ ድርጅቱ ከአፍሪካ ብሎም ከኢትዮጵያ ጋር የነበረውን የሁለትዮሽ ግንኙነት ወደ ላቀ ደረጃ ለማሸጋገር ይሰራሉ። በተለይ በኢትዮጵያና በኤርትራ መካከል ሰላም ለማስፈንና ግንኙነታቸው በመተባበር ላይ እንዲመሰረት ለማድረግ ፍላጎት እንዳላቸው ተናግረዋል።በቀጣይም የተጠናከረ እንቅስቃሴ እንደሚያደርጉ ገልጸዋል። አምባሳደር ምሎድ የሹመት ደብዳቤያቸውን ለፕሬዘዳንት ግርማ ካቀረቡ በኋላ እንደተናገሩት ኢትዮጵያና ዓረብ ሊግ ከዚህ ቀደም የነበራቸውን ታሪካዊ ግንኙነት አጠናክረው ለማስቀጠል ይሰራሉ። ከዚህ ቀደም በኢትዮጵያ ምክትል አምባሳደር ሆነው መሥራታቸውን አስታውሰው፣ በሁለቱ ወገኖች መካከል ያለውን ግንኙነት እንደሚያጠናክሩ ተናግረዋል። እንደ ኢዜአ ዘገባ ፕሬዝዳንት ግርማ ሁለቱ አካላት ከኢትዮጵያ ጋር ያላቸውን ግንኙነት ለማጠናከር በሚያደርጉት ጥረት ተገቢው ድጋፍ እንደሚደረግላቸው መናገራቸውን አንድ የመንግሥት ከፍተኛ ባለሥልጣን መናገራቸውን የኢትዮጵያ ዜና አገልግሎት አስታውቋል።